LIETUVOS RESPUBLIKOS VYRIAUSYBĖ

N U T A R I M A S

DĖL KAI KURIŲ LIETUVOS RESPUBLIKOS VYRIAUSYBĖS SPRENDIMŲ SVEIKATOS APSAUGOS ĮSTAIGŲ DARBUOTOJŲ DARBO APMOKĖJIMO KLAUSIMAIS DALINIO PAKEITIMO IR PAPILDYMO

1993 m. vasario 26 d. Nr. 116

Vilnius

Lietuvos Respublikos Vyriausybė nutaria:

1. Iš dalies pakeičiant Lietuvos Respublikos Vyriausybės 1991 m. liepos 12 d. nutarimo Nr. 276 „Dėl sveikatos apsaugos įstaigų darbuotojų tarnybinių atlyginimų“ priedėlį:

1.1. papildyti I skyrių „Sveikatos apsaugos vadovų ir specialistų tarnybiniai atlyginimai“ šia pastraipa (įrašant ją po šeštosios pastraipos): „Skyrių (sektorių, kitų padalinių) viršininkai, vedėjai 480–800 640“;

1.2. papildyti I skyriaus „Sveikatos apsaugos vadovų ir specialistų tarnybiniai atlyginimai“ 2 pastabą šiuo sakiniu:

„Priemokas įstaigų ir organizacijų vadovams, atsižvelgdamas į nurodytas sąlygas ir įstaigos biudžetą, nustato šių įstaigų ir organizacijų steigėjas“;

1.3. išdėstyti II skyriaus „Gydytojų (tarp jų ir stomatologų), provizorių tarnybiniai atlyginimai“ 1–3 ir 8 pastabas taip:

„1. Gydytojams anesteziologams-reanimatologams, gydytojams neonatologams, gydytojams toksikologams, vaikų stomatologams, intensyviosios reanimacijos gydytojams, patologoanatomams, teismo medicinos ekspertams prie tarnybinio atlyginimo nustatomas iki 30 procentų tarnybinio atlyginimo dydžio priedas.

2. Chirurginio profilio gydytojams, dirbantiems stacionare (tarp jų ir skyrių vedėjams), gydytojams, dirbantiems higienos centruose, gydytojams, dirbantiems kaimo vietovėje (išskyrus vadovus), prie tarnybinio atlyginimo nustatomas iki 20 procentų tarnybinio atlyginimo dydžio priedas.

3. Gydytojams, dirbantiems poliklinikoje apylinkės terapeutais ir pediatrais, išvažiuojamųjų brigadų greitosios medicininės pagalbos gydytojams, gydytojams psichiatrams, gydytojams infekcionistams, gydytojams ftiziatrams prie tarnybinio atlyginimo nustatomas iki 15 procentų tarnybinio atlyginimo dydžio priedas.

8. Gydytojams, provizoriams, stomatologams, dirbantiems skyrių vedėjais, nustatomas iki 15 procentų tarnybinio atlyginimo dydžio priedas“;

1.4. išdėstyti IV skyriaus „Vidurinio medicinos personalo, farmacininkų tarnybiniai atlyginimai“ 1–3 pastabas taip:

„1. Dantų gydytojams, medicinos punktų vedėjams, ūmių apsinuodijimų skyrių medicinos seserims, felčerių ir akušerių punktų vedėjams, operacinių medicinos seserims, medicinos seserims anestezistėms, intensyviosios terapijos ir reanimacijos skyrių (poskyrių) medicinos seserims, prie tarnybinio atlyginimo nustatomas iki 15 procentų tarnybinio atlyginimo dydžio priedas.

2. Felčeriams, felčeriams-laborantams, laborantams, akušerėms, apylinkės medicinos seserims, patronažinėms medicinos seserims, psichiatrinių, infekcinių skyrių medicinos seserims, medicinos seserims masažistėms, sanitarinės aviacijos medicinos seserims, greitosios medicinos pagalbos medicinos seserims, naujagimių ir neišnešiotų naujagimių skyrių medicinos seserims, sanitarijos gydytojo, gydytojo epidemiologo, gydytojo parazitologo, gydytojo entomologo padėjėjams nustatomas iki 10 procentų tarnybinio atlyginimo dydžio priedas.

3. Medicinos seserims (akušerėms), dirbančioms skyrių vyresniosiomis, iki 15 procentų tarnybinio atlyginimo dydžio priedus nustato įstaigos vadovas (priklausomai nuo medicinos seserų pareigų ir darbo profilio bei intensyvumo)“.

2. Iš dalies pakeičiant Lietuvos Respublikos Vyriausybės 1991 m. lapkričio 23 d. nutarimą Nr. 482 „Dėl darbo užmokesčio, pensijų ir kitų socialinių išmokų didinimo padidėjus prekių kainoms“ (Žin., 1992, Nr. 5-86), 4.1 punkto paskutinę pastraipą išdėstyti taip:

„Sveikatos apsaugos įstaigos, suderinusios su steigėjais arba vadovaudamosi kolektyvinėse sutartyse nustatytais darbo apmokėjimo kriterijais, neviršydamos joms skirto darbo užmokesčio fondo, nustato ir moka darbuotojams darbo užmokestį pagal darbo apimtį ir kokybę.

Taip nustatytas darbo užmokestis negali būti mažesnis už specialistui nustatytą minimalų atlygį“.

MINISTRAS PIRMININKAS	BRONISLOVAS LUBYS

SVEIKATOS APSAUGOS MINISTRAS	VYTAUTAS KRIAUZA